'n Tweede rede vir die ontstaan van die belydenis - en hierna is al verwys in die eerste sessie - is die antwoord op die verskillende dwalinge. Dit is onmoontlik om al hierdie dwaalleer meteens te hanteer, daarom sal ons meer breedvoerig na die besonderhede sal kyk wanneer ons die relevante artikels hanteer.
Dit is so dat die karakter van die AGB is baie minder apologeties, en meer persoonlik van aard, as sommige van die ander belydenisse van die kerk. Die feit dat dit begin met 'n baie persoonlike "Ek glo" bevestig dit, sowel as die oorspronklike bedoeling van die Ou Romeinse Simbool.
Die feit dat dit minder apologeties voorkom, beteken egter nie dat dit wat bely word nie in antwoord was op die histories-godsdienstige konteks waaruit dit ontwikkel het nie. Die vroeë kerk het dit geensins maklik gehad nie. reeds het die Apostel Paulus in Handelinge 19 die ouderlinge van die gemeente te Éfese gewaarsku dat sekere dwalendes uit hul eie geledere na vore sou kom om die kerk te mislei. 'n Belydenis is altyd ook 'n antwoord op die valsheid waaruit die gelowiges gered is. Vanweë die wyse waarop die AGB saamgestel is, het dit tydens die ontwikkelingsperiode, soos vandag, 'n baie reguit antwoord op die strominge wat die gesonde Christelike geloof probeer ondermyn. Daarom sal ons moet vra wat sê die AGB vir ons konteks vandag.